text: Flyvevåbenet tjekkede charterfly i luften
  12 juli 2011 kl. 13.56
  To danske F-16 inspicerede et Jettime-fly, der tirsdag morgen fik vanskeligheder med et sprængt dæk, da det lettede fra Billund Lufthavn.
  Fighter Wing Skrydstrup blev klokken 7.39 alarmeret fra Control and Reporting Centre Karup.
  Ordren lød på, at flyve til Billund for at inspicere et passagerfly, der har fået en defekt i forbindelse med "take off" fra Billund. 
  Passagerflyet - en Boing 737 fra Jettime - var på vej til Azorerne med 148 passagerer og seks besætningsmedlemmer.
  - De to F-16 mødte passagerflyet fem minutter efter "take off" fra Flyvestation Skrydstrup. Piloten i den ene F-16 inspicerede passagerflyet og orienterer Jettime-piloten om, at det ene af de to højre hovedhjul var sprunget, og at der ikke var yderlige synlige skader på flyet eller synlig hydraulikvæske, oplyser Flyvertaktisk Kommando på sin hjemmeside.
  
  Missionen fuldendt
  Klokken 08:00 vender de to F-16 tilbage til Flyvestation Skrydstrup efter en fuldført mission.
  Piloterne i Jettime-flyet besluttede på baggrund af oplysningerne fra flyvevåbenet, at flyet skulle foretage en sikkerhedslanding i Billund, og den blev gennemført med succes klokken 9.03.
  Passagererne kom til Azorerne med et andet fly.
  